L'1 de febrer es va celebrar la presentació de la nova edició del programa aracoop, a la Fàbrica de Creació Fabra i Coats de Barcelona, amb gairebé 200 persones assistents.
Es van exposar les principals novetats i actuacions per portar a terme el foment de l'economia social i cooperativa arreu del territori català.
El programa aracoop impulsat per la Generalitat de Catalunya mitjançant la Direcció General d'Economia Social, el Tercer Sector, les Cooperatives i l'Autoempresa en col·laboració amb la Confederació i les federacions de cooperatives, la Confederació del Tercer Sector i més de 100 entitats i institucions d'arreu de Catalunya, fomenta l'economia social i cooperativa.
Els objectius més importants del programa són donar a conèixer l'economia social i cooperativa arreu del territori així com impulsar iniciatives viables i d'èxit, generadores d'ocupació estable i de qualitat.
Durant l'acte de presentació de la nova edició es va parlar de l'estratègia d'impuls de l'Economia Social a Catalunya de la mà de Perfecto Alonso (Confederació de Cooperatives de Catalunya), Joan Segarra (La Confederació, Patronal del Tercer Sector Social) i Josep Vidal (Direcció General d'Economia Social, el Tercer Sector, les Cooperatives i l'Autoempresa).
També es va tractar els valors claus d'una societat sostenible, amb la ponència del filòsof i escriptor Jordi Pigem.
I es van destacar les conclusions de les quatre dinàmiques, prèvies a l'acte, conduïdes per Maria Batet (Universitats i Escoles de Negoci), Jordi Valls (Entitats Locals i Diputacions), Silvia Moncayo (Col·legis professionals) i Sergi Rufat (Ateneus Cooperatius).
La cloenda de l'acte va ser de la mà de la consellera de Treball, Afers Socials i Famílies, Dolors Bassa, que va destacar l'aposta decidida del Govern per l'economia social, que representa el 20% del pressupost per creació d'ocupació, destinant un total de 14 milions d'euros.
Va posar de relleu el bon resultat de les cooperatives l'any passat amb la posada en marxa de 177 noves entitats, un 50% més que l'any anterior, i la important generació d'ocupació de l'Economia Social que actualment suma fins a 46.500 llocs de treball.
Les novetats de la tercera edició del programa pel 2017 s'engloben en cinc àmbits d'actuació: creació, món educatiu i universitari, formació i gestió, creixement d'internacionalització i promoció i difusió.
D'altra banda s'ha creat la Xarxa d'Ateneus Cooperatius i Projectes Singulars.
Amb la creació de la Xarxa d'Ateneus Cooperatius, 10 a tot Catalunya, enguany es creen espais de coordinació, aprenentatge, innovació, creació i assessorament en l'àmbit de l'economia social i cooperativa a cada territori.
Esdevenen espais de referència al territori amb l'objectiu d'enfortir l'economia social i cooperativa per avançar col·lectivament cap a una societat més justa i cohesionada.
Els 10 Ateneus Cooperatius s'han establert a Barcelona ciutat; Barcelonès Nord; Vallès Occidental; Baix Llobregat; Catalunya Central; Girona; Camp de Tarragona; Terres de l'Ebre, i Alt Pirineu i Aran.
Conjuntament amb la creació de la Xarxa d'Ateneus Cooperatius, el departament ha subvencionat 15 projectes singulars de generació d'ocupació i creació de cooperatives i societats laborals, mitjançant noves idees empresarials, línies de negoci, empreses o mercats aprofitant oportunitats dels sectors o activitats que permetin reactivar l'economia al territori.